Diari Oficial de la Generalitat Valenciana


Sumari del DOGV 8257, del 20-03-2018 (2018/2547)

RESOLUCIÓ de 9 de març de 2018, del director general de Relacions amb les Corts, per la qual es publica el Conveni marc entre la Universitat Jaume I de Castelló i Aeropuerto de Castellón, SL.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8257

Data del DOGV
:   20-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/2547


Data del document
:   09-03-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Universitat Jaume I

RESOLUCIÓ de 9 de març de 2018, del director general de Relacions amb les Corts, per la qual es publica el Conveni marc entre la Universitat Jaume I de Castelló i Aeropuerto de Castellón, SL. [2018/2547]  
La Universitat Jaume I de Castelló i Aeropuerto de Castellón, SL, han subscrit, prèvia tramitació reglamentària, el dia 11 d'octubre de 2016, el conveni marc per a propiciar el desenvolupament de projectes d'interés comú en règim de col·laboració, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de març de 2018 i número 130/2018, és procedent la publicació en el Diari Oficial de la Generalitat Valenciana del conveni marc esmentat, que figura com a annex d'aquesta resolució.  
  
València, 9 de març de 2018.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Universitat Jaume I de Castelló i Aeropuerto de Castellón, SL  
  
D'una part, l'entitat Aeropuerto de Castellón, SL, amb domicili en carretera CV-13. km 2,4, Benlloch 12114, amb número de CIF J49672779, en endavant, AEROCAS, i en el seu nom i representació Francesc Colomer Sánchez, que actua com a president, en virtut del poder de president del Consell d'Administració de la societat, atorgat el dia 28 de setembre de 2015.  
I d'una altra part, la Universitat Jaume I, amb seu a la ciutat de Castelló de la Plana, i en el seu nom i representació el rector, Vicente Climent Jordà, amb nomenament efectuat mitjançant Decret 93/2014, de 13 de juny, del Govern Valencià, i en virtut de les competències atribuïdes per l'article 70.1.t dels estatuts d'aquesta universitat, aprovats pel Decret 116/2010, de 27 d'Agost, del Consell de la Generalitat Valenciana.  
  
Exposen  
  
1. Que les dues entitats tenen objectius i interessos comuns en els camps científic, cultural i social.  
2. Que la Universitat Jaume I de Castelló és un centre d'ensenyament superior i investigació que persegueix el desenvolupament social, econòmic i cultural de la societat del seu entorn mitjançant la creació i transmissió de coneixements.  
Per al compliment de les seues finalitats, la Universitat Jaume I manté una orientació cap al seu entorn, conscient que cada vegada és més necessària la col·laboració entre totes les institucions que participen en el desenvolupament social.  
3. Que, per trobar-se les dues entitats en un mateix àmbit social, cultural i econòmic, l'establiment de programes de col·laboració permet obtenir millores en els serveis que presten a la societat.  
4. Que, per tot l'anterior, les dues institucions consideren convenient regular en un conveni marc diferents aspectes com ara la seua vinculació acadèmica, científica i de tota índole, i establir, per a això, els instruments adequats.  
I amb aquesta finalitat, decideixen subscriure un Conveni de Col·laboració d'acord amb les següents:  
  
Clàusules  
  
Primera. Finalitat de l'acord de cooperació  
La Universitat Jaume I i l'entitat pública AEROCAS es comprometen a establir per mitjà de protocols incorporats a aquest conveni les modalitats concretes d'intercanvi d'experiències dins d'aquelles àrees en què ambdues entitats tinguen interès manifest.  
Així mateix, es comprometen a propiciar el desenvolupament de projectes d'interès comú en règim de col·laboració.  
  
Segona. Modalitats de col·laboració  
Per tal de satisfer els objectius definits en l'article anterior, les dues parts es comprometen, en la mesura dels mitjans de què puguen disposar, i d'acord amb la legislació vigent, a:  
a) Cooperar en l'organització de debats, jornades, congressos i qualsevol tipus d'activitat d'interès social, cultural o científic.  
b) Prestar-se assessorament mutu amb estudis o informes i desenvolupar conjuntament projectes i programes de col·laboració en qüestions relacionades amb l'activitat de les dues entitats, vinculant alumnat de l'UJI.  
c) Portar a terme les accions que siguen considerades d'interès mutu, dins de les disponibilitats de les parts i de les matèries que constitueixen l'objecte d'aquest acord.  
  
Tercera. Establiment de la cooperació  
L'execució de les modalitats de cooperació previstes en aquest conveni es porta a terme a partir d'un programa elaborat entre les dues entitats, que es reflecteix en forma de protocols numerats, addicionals a aquest conveni. Els protocols s'han de sotmetre als procediments d'aprovació establerts en els estatuts, la normativa pròpia, etc., de cada entitat.  
  
Quarta. Finançament  
Del present conveni no es deriven obligacions econòmiques concretes per a les parts.  
Per a cada iniciativa concreta s'hauran de detallar en cada protocol o acord específic com a mínim les activitats a realitzar, les persones i les institucions implicades, els mitjans disponibles, el pressupost i el finançament.  
  
Cinquena. Durada  
La durada d'aquest acord és d'un any prorrogable tàcitament. Les parts poden denunciar-lo mitjançant un escrit fefaent, amb tres mesos d'anticipació al seu venciment, sense que això afecte els convenis específics en realització, la terminació dels quals es duria a efecte, en tot cas, de conformitat amb el que estableixen els dits convenis.  
  
Sisena. Discrepàncies  
Sense perjudici de les competències de cada entitat, les controvèrsies que se susciten en l'execució d'aquest conveni i dels protocols de desenvolupament seran examinades i resoltes per una comissió paritària integrada per quatre persones, dues en representació de la Universitat i altres dues en representació de l'entitat.  
  
Si no s'arriba a un acord, les qüestions litigioses seran de coneixement i competència de l'ordre jurisdiccional contenciós administratiu.  
  
  
I en prova de conformitat i acceptació, les parts firmen per duplicat aquest document, al lloc i en la data que s'indiquen.  
  
Per la Universitat Jaume I de Castelló: Vicent Climent Jordà.  
Per Aeropuerto de Castellón, SL: Francesc Colomer Sánchez.  
  
Castelló de la Plana, 11 d'octubre de 2016